Langs hovedgaden i Aars blafrer over 100 Dannebrog på hver side. Sensommersolen bager blidt på butikkernes kunder, der kaster nysgerrige blikke ind ad de store butiksfacader, inden kunderne ofte ender inde i forretningen. Scener som disse har nu været virkelighed i over 150 år i Aars. For byen havde første gang handel i 1870, og siden da har der været gang i byens handelserhverv. En af de få, der har været med i flest år er 76-årige Peer Poulsen. Han har boet hele sit liv i Aars, på nær de ni måneder, hvor han aftjente sin værnepligt i Haderslev og Aalborg. - Aars betyder alt for mig, kun overgået af min familie, siger Peer Poulsen, der i dag bor bare 100 meter fra sit barndomshjem i hjertet af Aars. 16 købmænd i Aars Han har set byen udvikle sig gennem hele sit liv, fra at være en mindre stationsby til at blive den by, Aars er i dag. - Da jeg var barn i 1950'erne, boede der blot 2.500 mennesker i byen, men der var 16 købmænd og en håndfuld skomagere og byen summede af liv, fortæller Peer Poulsen og fortsætter: - Langs hovedgaden lå der både en bager, en møbelforretning, Aars Bank og mange flere butikker, fortæller han. Sammenhold er afgørende I løbet af tiden er de gamle butikker blevet skiftet ud, og i dag er der stadig en hovedgade med både tøjbutikker, blomsterhandler og steder man kan få stillet sin sult. - Jeg tror, Aars har været god til at fastholde sammenholdet i byen, og det er med til at sørge for, at byen ikke har tilbagegang, siger Peer Poulsen. Station og gymnasium skubbede byen mod udvikling Peer Poulsen har flere gange holdt foredrag om byens historie, og i følge ham er der særligt to hændelser, der er skyld i, at Aars er blevet den by, den er i dag. - Aars fik to store rygstød som by. Det første kom i form af jernbanen, der stoppede i byen på vej til Viborg og Aalborg- Hvalpsund banen, der også stoppede i byen, siger han og fortsætter: - Og det andet rygstød kom i 1960, hvor Aars som den første by uden for storbyerne i Danmark fik et gymnasium. Siden dengang er indbyggertallet stødt vokset og i dag bor der lige knap 8.500 mennesker i byen, der huser Vesthimmerlands Kommunes Rådhus. Byens børn Tager man turen igennem Aars hovedgade, er det nærmest umuligt at undgå at se et stort gavlmaleri midt i byen. Motivet er af den folkekære skuespiller Per Pallesen i sin rolle som tjener Boldt i Lise Nørgaards Matador. Og det er den livslange aarsianer Peer Poulsen, der har malet gavlmaleriet i byens centrum. - Det betyder meget for mig, at jeg kan være med til at sætte mit aftryk på byen, siger Peer Poulsen. Vokset op med Per Pallesen Han er vokset op med Per Pallesen, og derfor var det en stor dag, da både manden bag tjener Boldts forklæde og kvinden bag hans karakter, var på besøg for at se gavlen blive indviet. - Både Per Pallesen Lise Nørgaard var med, da gavlen blev afsløret, og det gjorde stort indtryk på mig, at se deres reaktioner, siger Peer Poulsen, der stadig er gode venner med Per Pallesen den dag i dag. Se tv-indslag om Aars med 150 år som handelsby og Brønderslevs 100-års jubilæum som købstad:
Aars rundede i 2020 de første 150 år som handelsby, og byen er stadig i udvikling. Generelt flytter flere danskere ind til storbyerne, men de lokale mener, at byer som Aars også har en fremtid.